CELEX: 62021TN0230
Language: mt
Date: 2021-04-28 00:00:00
Title: Kawża T-230/21: Rikors ippreżentat fit-28 ta’ April 2021 – Jean-François Jalkh vs Il-Parlament

21.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 242/51
            
         
      Rikors ippreżentat fit-28 ta’ April 2021 – Jean-François Jalkh vs Il-Parlament
      (Kawża T-230/21)
      (2021/C 242/72)
      Lingwa tal-kawża: il-Franċiż
      
         Partijiet
      
      
         Rikorrent: Jean-François Jalkh (Gretz-Armainvilliers, Franza) (rappreżentant: F. Wagner, avukat)
      
         Konvenut: Il-Parlament Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Parlament Ewropew P9 TA(2021)0092 tal-25 ta’ Marzu 2021 dwar it-talba għat-tneħħija tal-immunità tar-rikorrent (2020/2110 IMM) u li effettivament tneħħi l-immunità tiegħu;
               
            
                  —
               
               
                  tikkundanna lill-Parlament Ewropew għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq eċċezzjoni ta’ illegalità kontra l-Artikolu 32 tal-Komunikazzjoni Nru 0011/2019 tad-19 ta’ Novembru 2019. Ir-rikorrent iqis li l-fatt li deputat ma jistax jikseb kopja tal-fajl jirrendi possibbli manipulazzjoni ta’ dan il-fajl qabel il-komunikazzjoni tiegħu lill-membri tal-Kumitat għall-Affarijiet Legali tal-Parlament (iktar ’il quddiem il-“Kumitat JURI”). Fil-fehma tiegħu, din id-dispożizzjoni tikkostitwixxi ksur manifest tad-drittijiet tad-difiża, tad-dritt għal smigħ xieraq, tal-prinċipju ġenerali ta’ opportunitajiet ugwali għall-partijiet u tal-lealtà tad-diskussjonijiet.
               
            
                  2.
               
               
                  It-tieni motiv ibbażat fuq ksur tar-rekwiżiti formali essenzjali. Dan il-motiv huwa maqsum f’erba’ partijiet.
                  
                              —
                           
                           
                              L-ewwel parti bbażata fuq il-ksur ta’ ffalsifikar u użu ta’ dokumenti foloz li allegatament twettaq mir-Relatur tal-Kumitat JURI u mill-President tiegħu.
                           
                        
                              —
                           
                           
                              It-tieni parti bbażata fuq ksur tar-regola li “proċeduri kriminal jieħdu l-preċedenza fuq dawk amministrattivi u fuq dawk ċivili”.
                           
                        
                              —
                           
                           
                              It-tielet parti bbażata fuq ksur mill-Parlament tal-Artikolu 7 tal-Komunikazzjoni Nru 0011/2019 tad-19 ta’ Novembru 2019.
                           
                        
                              —
                           
                           
                              Ir-raba’ parti bbażata fuq ksur tal-Artikolu 9 tar-Regoli interni tal-Parlament Ewropew.
                           
                        
            
                  3.
               
               
                  It-tielet motiv ibbażat fuq ksur tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea (ĠU 2012, C 326, p. 266, iktar ’il quddiem il-“Protokoll”).
               
            
                  4.
               
               
                  Ir-raba’ motiv ibbażat fuq ksur tal-Artikolu 9 tal-Protokoll. F’dan ir-rigward ir-rikorrent jinvoka każ flagranti ta’ fumus persecutionis.